九疑山圖
作者：郭祥正
朝代：宋

paragraphs: 噫吁嚱，九疑山色何雄奇。
坡陁詰曲不足狀，九峰萬丈排天扉。
嶄嶄儼若九老坐，乾顛坤弱能扶持。
崖回時復見華塵，原本旋有山經題。
白雲綿聯芳草歇，拱木夭矯狂風吹。
上有源源不絕之寒泉，下有沄沄不斷之深溪。
初疑青銅照碧落，忽見雲漢飛虹霓。
丹青畫出尚如此，而况高步窮嶇崎。
或云重瞳一來不復返，二妃血淚斑竹枝。
惜哉不經孔子辨，後世誰能公是非。
堯非幽囚，舜不野死。
堯崩民如喪考妣，舜非游仙而幸此。
羣猪聳耳聽童子，游人擊之變風雨。
見豕負塗聖所惡，仙人護之亦何補。
我知神仙術已卑，但愛此山雄而奇。
背圖南望未能到，高吟盡日長吁嚱。